कक्राझार , 30 अक्ट'बर : दुलाराइ आसाम कच फरायसा आफाद थामहिनबा आकसुआ बुंदोंदि , कच आरो कच राजबंसि हारिया एखे हारि एबा मोनसे हारि नङा । कच हारिया आसामआव गोदो - गोदायनिफ्रायनो राइज्यो जाबोनाय नंगुबै थागिबि हारि । बृहस्पतिबारखालि कक्राझार प्रेस क्लाबयाव मोनसे खौरांगिरि मेल खुंनायनि गेजेरजों दुलाराइ आसाम कच फरायसा आफादआ बे बाथ्राखौ रोखायै फोरमायथिदों । फरायसा आफादनि आफादगिरि मनरन्जन कचआ बुंदोंदि , कच आरो कच राजबंसि हारिया एखे हारि नङा । कच हारिया गोदो - गोदायनिफ्रायनो जारिमिन दङ आरो बे हारिया गावहानो आंगो राव आरो हारिमु दंजायो । नाथाय कच हारिया आसामआव गोबाव बोसोर समनिफ्रायनो सरकारजों नासयजाबोदों । गोबाव बोसोर समनिफ्रायनो आसामनि नंगुबै थागिबि कच हारिया जेबो जौगाथाय आरो अन्सायलु मोन्नो हाबोयाखै । आसामआव बाङायैबो 70 लाख कच सुबुंफोर दं । नाथाय बिसोरनि जौगानाय बिथिङाव सरकारनिफ्राय जेबो नोजोर लाखियाखै । फरायसा आफादनि आफादगिरि मनरन्जन कचआ दाबि खालामना बुंबावोदि , न'सुंसे राइज्यो मेघालयाव कच हारिया एसटि लानानै मुलाम्फा मोनगासिनो । नाथाय आसामआव कच हारिनि सुबुंफोरा एसटि मोन्नायनिफ्राय जानगाराव थानांगासिनो । बेनिखायनो आसाम सरकारा राइज्योनि कच हारिखौ जौगाखांहोनायनि थाखाय थाबैनो राहा लानांगौ होन्नानै दाबि खालामबावो । एरैहाय आफादनि नेहाथारि नबज्योति कचआबो आसाम सरकारा राइज्योनि कच राजबंसि हारिनि थाखाय कमतापुर अट'नमास काउन्सिल दाफुंनो थांखि लानायखौ हेंथा होनानै बे थांखिनि हेंथायै कच फरायसा आफादआ सोमावसारलांगोन होन्नानै दाबि दैखाङो । बिथाङ बुङोदि , कच राजबंसिया कच हारिनि राव हारिमु आरो जारिमिननिफ्राय जोनोम मोन्नायसो । राइज्योयाव गावसिनि राजखान्थियारि मुलाम्फानि थाखाय कच राजबंसि हारिनो बिजेपि सरकारा कमतापुर अट'नमास काउन्सिल दानानै होनायनि थांखि लानाया गनायथाव नङा होन्नानै नबज्योति कचआ अजद होयो । 
कच आरो कच राजबंसि हारिया एखे हारि नङाः कच फरायसा आफाद